ஒரு கட்சி ஆட்சிக்கு வந்து, நல்லது செய்யும்போது அவர்களை வாழ்த்துவதும், தவறுகள் நடக்கும்போது, அதை சுட்டிக்காட்டுவதும் தான், ஜனநாயகம். ஒரு கட்சி, ஒரு கூட்டணியிலிருந்து, எதிர் கூட்டணிக்கு சென்றுவிட்டது என்பதற்காக, வசைபாடுவது சரியல்ல. அதை, எங்களைப் போன்றவர்கள் செய்வதில்லை. அதேநேரத்தில், கொள்கை ரீதியாக ஒரு கட்சியை விமர்சிப்பதை நாங்கள் கைவிடுவதில்லை. கூட்டணி கட்சிகளை மரியாதையாக நடத்துவதும்; இல்லை என்று சொல்வதைக் கூட, இதமாகச் சொல்வதுமே, நாகரீகம். அதுபோன்ற அணுகுமுறையை, தி.மு.க.,விடம் நாங்கள் பார்த்துள்ளோம். இதைப் பார்த்து, அ.தி.மு.க., பழகிக் கொள்ளவேண்டும் என்பது, எங்கள் கருத்து. திராவிடக் கட்சிகள், தமிழகத்தில் பெரிய கட்சிகள். முஸ்லிம் லீக் போன்ற கட்சிகள், சமுதாய கட்சிகள். சிறிய கட்சிகளும் கூட. எங்களைப் போன்றவர்கள், மொத்தமுள்ள தொகுதியில் மிக சொற்பமான தொகுதிகளில் தான் போட்டியிடுகிறோம். பெரும்பான்மையான தொகுதிகளில், திராவிட கட்சிகள் போட்டியிடுகின்றன. இக்கூட்டணி வாங்கும் ஓட்டில், பெரும்பகுதி ஓட்டு, திராவிட கட்சிகளின் ஓட்டுகளே. எங்களுடைய பங்களிப்பு கணிசமாக இருந்தாலும், அவர்களை ஒப்பிடுகையில் குறைவு தான். ஆனால், ஒரு கூட்டணி வெற்றிபெற்றது என்றால், அதற்கு கூட்டணியில் உள்ள அனைத்துக் கட்சிகளுமே காரணம். வெற்றிபெற்ற பின், வெற்றிக்கு நாங்கள் தான் காரணம் என, பெரிய கட்சி மார்தட்டிக் கொள்வதை, நாங்கள் இடம்பெற்ற கூட்டணியில் இதுவரை சந்தித்ததில்லை. ஆனால், இப்போதைய சட்டசபையில், இரு கட்சி கள், யாரால் யார் வெற்றி பெற்றோம் என, ஒருவரை ஒருவர் சாடிக் கொள்வது நடந்துள்ளது. இந்த அணுகுமுறை சரியானதல்ல. தனிப்பட்ட விருப்பு, வெறுப்புகளை கடந்து, அரசியல் கட்சிகள் இணைந்து கூட்டணி அமைக்கும்போது, கூட்ட ணியை வழிநடத்தும் கட்சி, சான்றண்மைப் போக்குடன் நடந்துக்கொள்வது அவசியம். அதில் எங்களுக்கு மாற்றுக் கருத்தில்லை.